Bedst og værst: Forsvarsgeneralerne blomstrede i intenst derby | Tipsbladet.dk
Superliga Mads Bye Marboe 12. Juli. 2020 kl. 19:52
Af Mads Bye Marboe 12. Juli. 2020 kl. 19:52
Den unge forsvarsspiller har spillet et hav af kampe for FC København i denne sæson. Alligevel bliver han ved med at holde et højt niveau, og det gjorde han også mod rivalerne fra Brøndby. I første halvleg lignede det, at Nelsson var kommet så slemt til skade, at han måtte udskiftes, men den tidligere FC Nordsjælland-profil forblev på banen og var stærk i sine dueller. Han var samtidig markant bedre med bolden end sin makker i midterforsvaret, Sotirios Papagiannopoulos, selv om det ikke siger alverden.
Det kan godt være, at Andreas Maxsø misbrugte en gigantisk mulighed i første halvleg, men forsvarsspilleren, der blev månedens Superliga-spiller i juni, var en klippe for Brøndby igen søndag aften. Sammen med Sigurd Rosted og Anthony Jung havde han godt styr på Mohamed Daramy og Jonas Wind, og han var således medvirkende til, at klubben fra Vestegnen nu har holdt buret rent i fire af de seneste seks kampe.
Læs også:LIVE: Wind rammer overliggeren igen
Pep Biel var inde i en stærk periode i starten af foråret, og han kom også fint fra land efter coronapausen. I de seneste kampe har det set anderledes skidt ud, og den spanske kantspiller fik det heller ikke til at fungere mod Niels Frederiksens mandskab. Blev udskiftet til fordel for Jens Stage i pausen.
Jonas Wind mangler stadig nogle procenter for at være på toppen, det er tydeligt. Ikke desto mindre fik han i glimt vist sine kvaliteter her til aften, og det kom særligt til udtryk, da han sparkede på overliggeren i første halvleg. Angriberen diskede op med en afslutning næsten halvt liggende i luften på efter et stærkt indlæg fra Mohamed Daramy.
Samtidig er det værd at nævne, at Nicolai Boilesen gjorde comeback efter mere end et år på sidelinjen, da han blev indskiftet i det 88. minut.